b'\n_START_ARTICLE_\nPalitan ng Magallanes\n_START_PARAGRAPH_\nAng Palitan ng Magallanes (Ingles: Magallanes Interchange) ay isang palitang turbina sa Makati, Kalakhang Maynila, Pilipinas, na nagsisilbing sangandaan ng Abenida Epifanio de los Santos (EDSA) at South Luzon Expressway (SLEx). Ito ay isa ring palitan sa pagitan ng dalawang linya ng daambakal sa Kamaynilaan: ang MRT-3 na nasa ibabaw ng EDSA at PNR Metro Commuter na nasa tabi ng SLEX. Kasalukuyan itong pinangangasiwaan ng Kagawaran ng Pagawaing Bayan at Lansangan (DPWH).\n_START_SECTION_\nKasaysayan\n_START_PARAGRAPH_\nPagkaraan ng panukala ni Pangulong Ferdinand Marcos sa paglikha ng Sistemang Arteryal ng mga Daan ng Kalakhang Maynila noong 1969, pinahaba ang EDSA (na dating nagtatapos sa Abenida Taft) patungong Bulebar Roxas. Kinailangang magtayo ng isang palitan sa pagitan ng SLEX at EDSA. Natapos ang pagtatayo nito at binuksan sa mga motorista noong 1975. Kasalukuyang isa ito sa mga pinaka-abalang sangandaan sa Kamaynilaan._NEWLINE_Sa kasamaang palad, hindi sapat ang pagdidisenyo ng palitan, at noong 2010, natuklasan na may mga pagtagas ng mga tubo sa ilalim ng palitan. Pansamantalang isinara ng MMDA ang mga linyang labas (outer lanes) nito. Binuksan muli ang mga ito noong 2011.'